《晋阳示诸牧令 其三》
清代·伯麟

善理乱丝者，徐徐结自舒。善治剧邑者，优优政自敷。

稂莠害民稼，荆棘牵人裾。河阳花不发，郑白渠已枯。

虽有下邳令，兕虎犹难除。人心不古若，拊膺惟长吁。

寄语诸君子，勿谓编氓愚。讼庭地无隙，先宜防吏胥，农田岁虽稔，尤贵筹积储。

听讼息雀角，待哺思鸡雏。仁爱及草木，忠信孚豚鱼。

荀庭羡集凤，乔舄来飞凫。诸君能如此，庶不负简书。

作者简介：瑚锡哈理·伯麟（？-1823年）清朝大臣，字玉亭，满洲正黄旗人，清朝大臣。 由翻译举人授兵部笔帖式，擢右春坊右赞善，累迁内阁学士。乾隆五十七年，授盛京兵部侍郎，寻授山西巡抚。嘉庆九年，擢云贵总督。二十五年，召授兵部尚书，兼都统。道光元年，拜体仁阁大学士，管理兵部。寻以年老休致，仍充实录馆总裁。四年，卒，谥文慎。